b'\n_START_ARTICLE_\nBjart Ording\n_START_SECTION_\nOlympiske leker\n_START_PARAGRAPH_\nOrding vant en olympisk s\xc3\xb8lvmedalje under Sommer-OL 1928 i Amsterdam. Han var med p\xc3\xa5 det norske laget som kom p\xc3\xa5 andreplass i lagkonkurransen i feltritt bak Nederland. Laget besto av Ording p\xc3\xa5 hesten \xc2\xabAnd Over\xc2\xbb, Arthur Qvist p\xc3\xa5 \xc2\xabHidalgo\xc2\xbb og Eugen Johansen p\xc3\xa5 hesten \xc2\xabBaby\xc2\xbb. Ording kom p\xc3\xa5 sjetteplass i den individuelle konkurransen i feltritt med hesten \xc2\xabAnd Over\xc2\xbb._NEWLINE_Tjuefire \xc3\xa5r senere, under Sommer-OL 1952 i Helsingfors, kom han p\xc3\xa5 tjueniende  plass i sprangridning med hesten \xc2\xabFram II\xc2\xbb._NEWLINE_Ording var medlem av De Norske Officerers Rideklub.\n_START_SECTION_\nAndre verdenskrig\n_START_PARAGRAPH_\nSom offiser var Ording blant annet adjutant for kong Haakon og var i tjeneste p\xc3\xa5 Slottet i Oslo morgenen 9. april 1940 da tyskernes angrep p\xc3\xa5 Norge ble meldt. Han fulgte kongen til \xc3\x98stbanen f\xc3\xb8r han selv meldte seg for mobilisering._NEWLINE_Ording deltok i kampene i Hedmark i april 1940 og kom seg etter kapitulasjonen til Storbritannia, der han tjenestegjorde som adjutant for kongen i London og som kavalerioffiser. I Storbritannia var Ording Rittmester og sjef for Sperre og sambandskompaniet ved den norske brigaden i Dumfries i Skottland.\n_START_SECTION_\nEtterkrigstiden\n_START_PARAGRAPH_\nOrding tjenestegjorde etter andre verdenskrig blant annet ved H\xc3\xa6rens hesteskole p\xc3\xa5 Starum leir, opprettet i 1947. Oberstl\xc3\xb8ytnant Ording var en ivrig forkjemper for at kl\xc3\xb8vkompaniene i den norske h\xc3\xa6ren skulle best\xc3\xa5 som et tillegg til stridsvogner i et modernisert kavaleri. P\xc3\xa5 tross av sterke argumenter om hestens fremdragende egenskaper i norsk landskap, m\xc3\xa5tte han til slutt gi tapt. I 1970 var antallet hester i Forsvaret redusert til under 1\xc2\xa0000 mot 30\xc2\xa0000 i 1922._NEWLINE_I 1959 ga Ording ut boken Hesten under rytter, som er en manual i hvordan man p\xc3\xa5 beste m\xc3\xa5te skal trene hest og rytter for strid og fred._NEWLINE_Ording mottok Kong Haakon VIIs minnemedalje i gull.\n_START_SECTION_\nOslo Ridehus\n_START_PARAGRAPH_\nOrding startet, sammen med sin kone Henny Arstal Ording, Oslo Ridehus i 1932. Ridehuset var en popul\xc3\xa6r rideskole og oppstallingsted p\xc3\xa5 Sk\xc3\xb8yen i Oslo. Det ble drevet helt frem til 1990-tallet av hans familie.\n_START_SECTION_\nFamilie\n_START_PARAGRAPH_\nHan tilh\xc3\xb8rte slekten Ording og var bror av den norske politikeren Aake Anker-Ording og fetter av professor i historie Arne Ording._NEWLINE_Bjart Ording fikk tre barn og hadde ni barnebarn da han d\xc3\xb8de.'